**Poate de-aș fi doar umbră**

*Aspiranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poate de-aș fi doar umbră

Cu mâna ca o frunză ce tremură-n furtună

Ating un chip de gheață și mă-nfior o clipă,

Apoi mă cert cu timpul, cu trecerea-i nebună,

Fără folos, căci vrerea mi-e searbădă risipă.

Poate de-aș fi doar umbră, aripa m-ai atinge

Sau ți-ai întoarce-n treacăt privirea rătăcită,

Ai auzi pesemne, iubirea mea cum plânge

Lovită mult, prea mult, de vorba nerostită.

Dar umbră nu-s, ci suflet cu aripă de spumă

Ce strânge-n jur iubirea și-o pune în potire,

Iubite, nu te pierde, printre-amăgiri și brumă,

Căci tot ce e dorință va merge-n risipire.

Urmează-mă în templul ce n-are crucea frântă,

Să-nmiresmăm iubirea cu smirna din altare,

Nu te-mbăta cu visul ce-o vreme te încântă,

Ci șterge zgura vorbei și atinge noi hotare.